పోస్టల్‌ పేమెంట్‌ బ్యాంకులకు క్యాబినెట్‌ ఓకే
- 2017 సెప్టెంబర్‌ నుంచి సేవలు ప్రారంభం
న్యూఢిల్లీ : భారత తపాల శాఖ పేమెంట్‌ బ్యాంకు సేవలను అందించడానికి కేంద్ర కేబినెట్‌ ఆమోదం తెలిపింది. రూ.800 కోట్ల కార్పస్‌ ఫండ్‌తో సెప్టెంబర్‌ 2017 నుంచి 650 శాఖలతో ఈ సేవలు అందుబాటులోకి రానున్నాయని బుధవారం కేంద్ర టెలికం శాఖ మంత్రి రవి శంకర్‌ ప్రసాద్‌ తెలిపారు. పోస్టల్‌ పేమెంట్‌ బ్యాంకుకు కేబినెట్‌ ఆమోదం తెలిపిందన్నారు. మొత్తంగా 1.54 లక్షల తపాల కార్యాలయాలు ఉన్నాయని ఇందులో 1.39 లక్షలు గ్రామీణ ప్రాంతాల్లో సేవలు అందిస్తున్నాయన్నారు. కాగా 650 పోస్టు ఆఫీసులను పేమెంట్‌ బ్యాంకు సేవల్లోకి తీసుకువస్తున్నామని చెప్పారు. ఇవి సమీపంలోని గ్రామీణ ప్రాంతాల శాఖలతో అనుసంధానమై పేమెంట్‌ బ్యాంకు సేవలు అందిస్తా యన్నారు. ఇందుకోసం రూ.800 కోట్ల కార్పస్‌ ఫండ్‌ను ఉపయోగిస్తామన్నారు. రూ.400 కోట్లు ఈక్విటీ, మరో రూ.400 గ్రాంట్‌ రూపంలో అందుతుందన్నారు. సెప్టెంబర్‌ 2017 నుంచి 650 శాఖల్లోనూ ఈ సేవలు అందుబాటులోకి వస్తాయని చెప్పారు. ఇది మూడేళ్ల ప్రణాళిక అయినప్పటికీ తాము ఏడాదిలోనే వీటిని అందుబాటులోకి తెస్తున్నామని పేర్కొన్నారు. పట్టణ ప్రాంత పోస్టుమెన్‌లకు ఐపాడ్‌, స్మార్ట్‌ఫోన్లు అందించడానికి అధికారులతో చర్చిస్తామన్నారు. ఇప్పటికే ఎస్‌బిఐతో కలిసి 1,666 పోస్టు ఆఫీసుల్లో కోర్‌ బ్యాంకింగ్‌ సేవలు అందిస్తున్నామన్నారు. తపాలా శాఖ పేమెంట్‌ బ్యాంకులను తెరిచేందుకు గాను రిజర్వు బ్యాంకు ఆఫ్‌ ఇండియా (ఆర్‌బీఐ)గత సెప్టెంబరులో సూత్రప్రాయ అనుమతులను జారీ చేసిన విషయం తెలిసిందే. ఆర్‌బీఐ నిబంధనల మేరకు అనుమతులు జారీ అయిన 18 నెలల్లోపు పేమెంట్‌ బ్యాంకులను తెరవాల్సి ఉన్న నేపథ్యంలో బుధవారం మంత్రి మండలి పోస్టల్‌ పేమెంట్‌ బ్యాంక్‌ల ఏర్పాటుకు పచ్చజెండా ఊపడం విశేషం. ప్రతిపాదనల మేరకు 'ఇండియన్‌ పోస్టల్‌ పేమెంట్‌ బ్యాంక్‌' (ఐపీపీబీ) ఒక ప్రధాన కేంద్రాన్ని ఏర్పాటు చేసుకోవడంతో పాటు దేశంలోని జిల్లా కేంద్రాలలోని పోస్టాఫీసులలో 650 శాఖలను తెరవాల్సి ఉంటుంది. ఈ మొత్తం ప్రక్రియను దశల వారీగా రానున్న అయిదేళ్లలో పూర్తి చేయాల్సి ఉంటుంది.
మీ స్నేహితులకు రికమెండ్ చెయ్యండి